钦定古今图书集成/明伦汇编/氏族典/第201卷 > 《郑樵通志》 > 高柔
## 钦定古今图书集成/明伦汇编/氏族典/第201卷 > 《郑樵通志》 > 高柔

按《魏志高柔传》：“柔字文惠，陈留圉人也。父靖，为蜀郡
都尉。柔留乡里。从兄干，袁绍甥也，在河北呼柔，柔举
宗从之。会靖卒于西州。时道路艰涩，兵寇纵横，而柔
冒艰险，诣蜀迎丧，辛苦荼毒，无所不尝，三年乃还。太
祖平袁氏，以柔为管长。高干既降，顷之，以并州叛，柔
自归太祖。太祖欲因事诛之，以为刺奸令史，处法允”
当，狱无留滞。辟为丞相仓曹属。魏国初建，为尚书郎，
转拜丞相理曹掾，迁为颍川太守，复还为法曹掾。文
帝践阼，以柔为治书侍御史，赐爵关内侯，转加治书
执法。帝以宿嫌欲枉法诛治书执法鲍勋，而柔固执
不从诏命。帝怒甚，遂召柔诣台，遣使者承指至廷尉。
考竟勋。勋死，乃遣柔还寺。明帝即位，封柔延寿亭侯。
在官二十三年，转为太常，旬日迁司空，后徙司徒。太
傅司马宣王奏免曹爽，皇太后诏召柔假节，行大将
军事，据爽营。爽诛，进封万岁乡侯。高贵乡公即位，进
封安国侯，转为太尉。景元四年，年九十薨，谥曰元侯。
孙浑嗣。咸熙中开建五等，以柔等著勋前朝，改封浑
“昌陆子。”